8—10-oktabr kunlari 19-Xalqaro Toshkent sayyohlik yarmarkasi o‘tkaziladi

Poytaxtimizdagi “O‘zekspormarkaz”da 8–10-oktabr kunlari “Buyuk ipak yo‘li turizmi” 19-Toshkent xalqaro sayyohlik yarmarkasi bo‘lib o‘tadi. Bu haqda “Uz24” internet-nashri xabar bermoqda.

Shuningdek, yarmarka davomida ikkita ilmiy-amaliy anjuman o‘tkazish ham ko‘zda tutilgan. Birinchi anjuman UNWTO (Birlashgan millatlar Butunjahon sayyohlik tashkiloti) bilan hamkorlikda tashkil etilib, u turizm sohasidagi savollarga bag‘ishlanadi. Ikkinchi forum esa ekologik turizmning kelgusidagi rivoji mavzusida bo‘lib o‘tadi. Bundan tashqari yurtimiz va xorijdagi kompaniyalarning yangi yo‘nalishlari taqdimotlari ham o‘tkaziladi.
“O‘zbekiston bo‘ylab sayohat” deb nomlanuvchi milliy pavilyon stendlarida O‘zbekiston sayyohlik sohasini rivojlantirishga yordam berayotgan tashkilotlar faoliyati namoyish etiladi. Mazkur ekpozitsiya mamlakatimizning sayyohlik faoliyati bilan shug‘ullanadigan hududiy ma’muriyatlari va subyektlarini, o‘quv va sog‘lomlashtirish markazlari, muzeylar, sayyohlik kompaniyalari, “O‘zbekturizm” milliy kompaniyasining hududiy bo‘limlari hamda sayyohlik byurolarini bir yerda birlashtiradi. Har bir viloyat o‘z brendini ko‘rsatadi.
Ushbu an’anaviy yarmarka mamlakatimiz sayyohlik sohasining yanada taraqqiy etishiga, xorijiy sayyohlar oqimining ko‘payishiga xizmat qiladi.